SET ร่วงเกือบ 15 จุด เสี่ยงหลุดแนวรับ 1,630จุด หลังดาวน์โจนส์รูดหนัก-การเมืองยังไม่ชัดเจน
SET ร่วงเกือบ 15 จุด เสี่ยงหลุดแนวรับ 1,630จุด หลังดาวน์โจนส์รูดหนัก-การเมืองยังไม่ชัดเจน โดยเปิดตลาดวันนี้ที่ระดับ 1,631.42 จุด ลบ 14.87 จุด หรือ 0.90% สูงสุดที่ 1,632.59 จุด ต่ำสุดที่ 1,631.35 จุด มูลค่าการซื้อขาย 1.96 พันล้านบาท
25 มี.ค. 2562

ผู้สื่อข่าวรายงานว่า ดัชนีตลาดหุ้นไทย เปิดตลาดวันนี้ที่ระดับ 1,631.42 จุด ลบ 14.87 จุด หรือ 0.90% สูงสุดที่ 1,632.59 จุด ต่ำสุดที่ 1,631.35 จุด มูลค่าการซื้อขาย 1.96 พันล้านบาท
ด้านนายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.เคที ซีมิโก้ กล่าวว่า ตลาดหุ้นไทยเช้านี้ปรับตัวลงในทิศทางเดียวกับตลาดหุ้นในภูมิภาคเอเชียที่เช้านี้ส่วนใหญ่จะปรับตัวลงกัน โดยเฉพาะตลาดหุ้นญี่ปุ่นที่ปรับตัวลงแรง จากความกังวลเศรษฐกิจโลกชะลอตัว หลังจากที่ตัวเลข PMI ภาคการผลิตทั้งของสหรัฐฯ และยุโรป ออกมาในทิศทางชะลอ
ส่วนบ้านเราหลังผลการเลือกตั้งออกมาแล้วก็ผิดไปจากที่ตลาดคาดการณ์ไว้ ทำให้เกิดความไม่แน่นอนในการฟอร์มทีมรัฐบาล ซึ่งจะต้องมีการคาดเดากันต่อไปได้อีก และต้องติดตามดูว่ารัฐบาลชุดใหม่จะมีเสถียรภาพหรือไม่ด้วย
อย่างไรก็ดี ตลาดฯคงจะยังไม่ปรับตัวลงมาก เนื่องจากยังมีลุ้นการทำ Window Dressing ก่อนปิดงบฯไตรมาส 1/62 พร้อมให้แนวรับ 1,630-1,620 จุด ส่วนแนวต้าน 1,660 จุด
 